എരുമേലിയില് വൈദ്യുതി വിതരണ നവീകരണ ജോലികള് പൂര്ത്തിയായി എരുമേലി: ഒന്നേമുക്കാല് കോടി 177 ലക്ഷം രൂപ മുതല് മുടക്കില് എരുമേലി ടൗണിലെ വൈദ്യുതി വിതരണത്തിന്റെ നവീകരണ ജോലികള് പൂര്ത്തിയായി. പണി പൂര്ത്തീകരിച്ച 11 കെവി ഏരിയല് ബഞ്ച്ട് കണ്ടക്ടര് കേബിള് ലൈനുകള് ഇന്നലെ കമ്മീഷന് ചെയ്തു. സംസ്ഥാന വൈദ്യുതി ബോര്ഡിന്റെ വിതരണ ലൈനുകളുടെ നവീകരണ പദ്ധതിയായ ദ്യുതി പ്രൊജക്ടില് ഉള്പ്പെടുത്തിയാണ് പദ്ധതി നടപ്പാക്കിയത്. ഇനി എരുമേലി ടൗണിലും പരിസരത്തും വൈദ്യുതി തടസമുണ്ടാകുന്നത് ഗണ്യമായി കുറയുമെന്ന് അധികൃതര് അറിയിച്ചു. കഴിഞ്ഞയാഴ്ച ട്രാന്സ്മിഷന് ഡപ്യൂട്ടി ചീഫ് എന്ജിനിയര് വി.സി. ജമിലിയുടെ മേല്നോട്ടത്തില് പരീക്ഷണാടിസ്ഥാനത്തില് ചാര്ജ് ചെയ്ത ശേഷം ലൈനിന്റെ പ്രവര്ത്തന ക്ഷമത ഒരാഴ്ചയായി വിലയിരുത്തുകയായിരുന്നു. ശബരിമല തീര്ഥാടനവുമായി ബന്ധപ്പെട്ട് വിതരണ പ്രാധാന്യമുള്ളതും എരുമേലി ടൗണിലും പരിസര പ്രദേശത്തുമായി സ്ഥിതി ചെയ്യുന്നതുമായ 20 ട്രാന്സ്ഫോര്മറുകള് പദ്ധതിയുടെ പരിധിയില് വരും. ഇതിനായി ഏഴ് കിലോമീറ്റര് ഏരിയല് ബഞ്ച്ട് കണ്ടക്ടര് കേബിളാണ് ലൈന് നിര്മാണത്തിന് ഉപയോഗിച്ചത്. വലിയമ്ബലം, ചെറിയമ്ബലം, ജുമാമസ്ജിദ്, ബസ് സ്റ്റാന്ഡുകളുടെ പരിസര പ്രദേശങ്ങള്, ആശുപത്രികള്, പോലീസ് സ്റ്റേഷന്, ബിഎസ്എന്എല് ഓഫീസ്, ടൗണിലുള്ള വ്യാപാര വ്യവസായ സ്ഥാപനങ്ങള് ഉള്പ്പെടെ ഏകദേശം 4500 ഉപഭോക്താക്കള്ക്ക് ഈ പദ്ധതിയുടെ പ്രയോജനം ലഭിക്കും. അസിസ്റ്റന്റ് എന്ജിനിയര്മാരായ എന്.എസ്. പ്രസാദ്, മുഹമ്മദ് ബഷീര്, സജി വര്ഗീസ്, സബ് എന്ജിനിയര്മാരായ ഹഫീസ്, പ്രിന്സ്, ബിജു എന്നിവരുടെ മേല്നോട്ടത്തിലാണ് കമ്മീഷനിംഗ് നടത്തിയത്.